PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/565/3 decembrie 2003
R A P O R T

asupra proiectului de Lege privind modificarea unor dispoziţii ale Legii nr.53/2003 – Codul muncii
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind modificarea unor dispoziţii ale Legii nr.53/2003 – Codul muncii, trimis cu adresa nr.P.L.-x 718 din 2 decembrie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Proiectul de lege are ca obiect de reglementare modificarea unor prevederi din Legea nr.53/2003, în sensul modificării termenului de eliberare a carnetelor de muncă până la data de 30 iunie 2007.

Comisia propune Plenului adoptarea proiectului de lege întrucât în conformitate cu prevederile art.298 alin.(3) din Legea nr.53/2003, începând cu data de 1 ianuarie 2004 se abrogă dispoziţiile Decretului nr.92/1976 privind carnetele de muncă, ceea ce ar însemna eliminarea carnetelor de muncă înainte ca această evidenţă să poată fi înlocuită cu un sistem performant, care să nu conducă la prejudicierea sistemului de asigurări sociale şi a potenţialilor titulari de drepturi.
2. Proiectul de lege face parte din categoria legilor organice, conform prevederilor art.73 alin.(3) din Constituţie.
3. La lucrările comisiei au fost prezenţi un număr de 18 deputaţi, din totalul de 21 membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Secretar de Stat Mariana Basuc, din partea Ministerului Muncii, Solidarităţii Sociale şi Familiei.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

Proiectul de lege a fost aprobat în forma prezentată de Senat, cu unanimitate de voturi.

